แล้งจัดควายขาดน้ำตายกลางทุ่ง
สุรินทร์แล้งจัด ขาดน้ำหญ้า ควายนอนตายกลางทุ่ง
18 ธ.ค. 2555

สุรินทร์แล้งจัด ขาดน้ำหญ้า ควายนอนตายกลางทุ่ง
อากาศที่ร้อนจัดและภาวะภัยแล้งขาดแหล่งน้ำและหญ้า ทำให้กระบือเพศเมียอายุ 8 ปี นอนตายกลางทุ่งนาในพื้นที่บ้านแก ต.หนองขวาว อ.ศีขรภูมิ จ.สุรินทร์ เมื่อช่วงบ่ายวันที่ 17 ธ.ค.
นายประชัน นันทสิงห์ เจ้าของกระบือดังกล่าว เปิดเผยว่า ได้แจ้งให้เจ้าหน้าที่ปศุสัตว์ตรวจสอบสาเหตุการตายที่แน่ชัดแล้ว เพราะอาจเป็นโรคระบาด แต่คาดว่าอากาศที่ร้อนจัดทำให้สัตว์เลี้ยงไม่มีแหล่งน้ำดื่มและหญ้า ทำให้กระบือขาดน้ำและอาหารจนตาย 
ด้านชลประทาน จ.พิจิตร ได้วางเขื่อนยางกั้นแม่น้ำยม ในพื้นที่บ้านจระเข้ผอม อ.สามง่าม เพื่อเก็บกักน้ำ หลังจากแม่น้ำยมลดระดับลงอย่างรวดเร็ว ประกอบกับมีการทำนาปรังที่เพิ่มขึ้นมากกว่า 20% และ ชาวนาต่างก็เร่งสูบน้ำไปใช้ในนา จึงต้องจัดสรรน้ำให้มีเพียงพอ มิให้กระทบต่อพื้นที่ทำนากว่า 8.6 แสนไร่
นายสมชาย เข็มเพชร นายกสมาคมเกษตรกรทำนา อ.จุน จ.พะเยา กล่าวว่า นโยบายจำนำข้าวทำให้ชาวนาเพิ่มพื้นที่ทำนาปรังขึ้น 2030% เนื่องจากขณะนี้สถานการณ์ภัยแล้งมาเร็วมาก จึงขอร้องให้เกษตรกรลดพื้นที่นาปรังดีกว่ามาแก้ปัญหาภายหลัง
นายฉัตรชัย พรหมเลิศ อธิบดีกรมป้องกันและบรรเทาสาธารณภัย (ปภ.) เปิดเผยว่า ขณะนี้มีการประกาศพื้นที่ประสบภัยแล้งแล้ว 22 จังหวัด พื้นที่ได้รับผลกระทบ 239 อำเภอ 1,746 ตำบล 18,373 หมู่บ้าน ได้แก่ จ.กาฬสินธุ์ สกลนคร อุดรธานี บึงกาฬ มุกดาหาร หนองคาย หนองบัวลำภู มหาสารคาม ยโสธร อำนาจเจริญ นครพนม ร้อยเอ็ด ชัยภูมิ ศรีสะเกษ ขอนแก่น บุรีรัมย์ นครราชสีมา สุโขทัย พิษณุโลก อุบลราชธานี นครสวรรค์ และสุรินทร์